LV Eiropas Savienības Oficiālais Vēstnesis L 79/10

KOMISIJAS REGULA (ES) 2016/452

(2016. gada 29. marts),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz kaptāna, propikonazola un spiroksamīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Kaptāna, propikonazola un spiroksamīna maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem kaptāna MAL (2). Tā ierosināja mainīt atlieku definīciju augu izcelsmes precēm. Attiecībā uz dažiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti āboliem, bumbieriem, cidonijām, mespiliem, lokvām, aprikozēm, ķiršiem, persikiem, plūmēm, zemenēm, kazenēm, avenēm, zilenēm, jāņogām un upenēm, ērkšķogām un tomātiem, daļa informācijas nav pieejama un ka riska pārvaldītājiem jāturpina šā jautājuma izskatīšana. Patērētāji nav apdraudēti, tāpēc attiecībā uz šiem produktiem MAL Regulas (EK) Nr. 396/2005 II pielikumā būtu jānosaka līdzšinējā vai iestādes noteiktajā līmenī. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti mandelēm, galda vīnogām, vīna vīnogām, kartupeļiem, gurķiem, melonēm, platlapu cigoriņiem/endīvijām, puraviem, kukurūzai un sorgo, informācija nav pieejama un ka riska pārvaldītājiem jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas.

(3) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem propikonazola MAL (3). Iestāde secināja, ka attiecībā uz MAL, kas noteikti greipfrūtiem, citroniem, laimiem, mandarīniem, āboliem, aprikozēm, galda vīnogām, vīna vīnogām, banāniem, rapšu sēklām, miežu graudiem, auzu graudiem, rīsu graudiem, rudzu graudiem, kviešu graudiem, cukurbietēm (saknēm), cūku muskuļiem un taukaudiem, liellopu muskuļiem un taukaudiem, aitu muskuļiem un taukaudiem, kazu muskuļiem un taukaudiem, mājputnu muskuļiem un taukaudiem, liellopu, aitu un kazu pienam un putnu olām, daļa informācijas nav pieejama un ka riska pārvaldītājiem jāturpina šā jautājuma izskatīšana. Patērētāji nav apdraudēti, tāpēc šo produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti mandelēm, ķiršiem, plūmēm, zemenēm, jāņogām (sarkanajām un baltajām) un upenēm, ērkšķogām, dārzeņpipariem/paprikai, gurķiem, artišokiem, zemesriekstiem un tējai, informācija nav pieejama un ka riska pārvaldītājiem jāturpina šā jautājuma izskatīšana. Šo produktu MAL būtu jānosaka pie īpatnējās noteikšanas robežas.

(4) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem spiroksamīna MAL (4). Iestāde ierosināja mainīt atlieku definīciju un secināja, ka attiecībā uz MAL, kas noteikti galda vīnogām, vīna vīnogām, banāniem, miežiem, auzām, rudziem, kviešiem, mājputnu muskuļiem, taukaudiem un aknām un putnu olām, daļa informācijas nav pieejama un ka riska pārvaldītājiem jāturpina šā jautājuma izskatīšana. Patērētāji nav apdraudēti, tāpēc šo produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Atlieku definīciju dzīvnieku izcelsmes precēm ir lietderīgi noteikt kā “spiroksamīna karbonskābes metabolīts M06, izteikts kā spiroksamīns (izomēru summa)”, tāpēc pieejamā informācija ir pietiekama, lai noteiktu MAL cūku muskuļiem, taukaudiem, aknām un nierēm, liellopu muskuļiem, taukaudiem, aknām un nierēm, aitu muskuļiem, taukaudiem, aknām un nierēm, kazu muskuļiem, taukaudiem, aknām un nierēm, liellopu, aitu un kazu pienam. Tā kā 0,4 mg/kg MAL, kas noteikti miežiem un auzām, pamatojas uz tādu labu lauksaimniecības praksi, kura vairs netiek atbalstīta, minēto preču MAL būtu jāsamazina līdz 0,05 mg/kg.

(5) Kas attiecas uz produktiem, uz kuriem nav atļauts lietot attiecīgo augu aizsardzības līdzekli un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(6) Komisija par vajadzību koriģēt atsevišķas noteikšanas robežas apspriedās ar Eiropas Savienības references laboratorijām pesticīdu atlieku noteikšanai. Kas attiecas uz vairākām vielām, laboratorijas secināja, ka attiecībā uz atsevišķām precēm sakarā ar tehnikas attīstību nepieciešams noteikt īpatnējās noteikšanas robežas.

(7) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Apspriedes ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību. Saistībā ar jauno atlieku definīciju un MAL, kas noteikts kaptānam vīna vīnogās, tika saņemti komentāri no vairākām trešām valstīm. Ir lietderīgi uz laiku saglabāt spēkā esošo atlieku definīciju un MAL, lai nodrošinātu iespēju iegūt atlieku datus par vīna vīnogām atbilstoši jaunierosinātajai atlieku definīcijai. Minētais MAL tiks pārskatīts; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(9) Tāpēc Regula (EK) Nr. 396/2005 būtu attiecīgi jāgroza.

(10) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(11) Pirms grozīto MAL piemērošanas būtu jāparedz pietiekami ilgs termiņš, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno, no MAL grozījumiem izrietošo, prasību izpildei.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Uz produktiem, kas ražoti pirms 2016. gada 19. oktobra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kuri izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 19. oktobra.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 29. martā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA (European Food Safety Authority), 2014. Reasoned opinion on the review of the existing maximum residue levels (MRLs) for captan according to Article 12 of Regulation (EC) No 396/2005. EFSA Journal 2014; 12(4):3663, 55. lpp.

(3) European Food Safety Authority; Review of the existing maximum residue levels (MRLs) for propiconazole according to Article 12 of Regulation (EC) No 396/2005. EFSA Journal 2015;13(1):3975.

(4) European Food Safety Authority; Review of the existing maximum residue levels (MRLs) for spiroxamine according to Article 12 of Regulation (EC) No 396/2005. EFSA Journal 2015;13(1):3992.